
Budapest, 2009. szeptember hó
1. A 2009. évi keresetnövelési ajánlás várható teljesülése

 Az Országos Érdekegyeztető Tanács (OÉT) a 2009. évi keresetnöveléssel kapcsolatos ajánlását 2008. december 12-én, a pénzügyi válságnak gazdasági válsággá terebélyesedése és minden szektorra történő kiteljesedése idején fogadta el. A hosszadalmas egyeztetések eredményeként létrejött 3-5%-os keresetnövelési ajánlással két munkaadói szervezet (MGYOSZ és VOSZ) nem értett egyet, azonban az ajánlás létrejöttét ők sem akadályozták meg. Az ajánlás kitért arra is, hogy a helyi bértárgyalásokon a munkahelyek megőrzése legyen az elsődleges szempont.

A 2009-re kötött bérmegállapodások, illetve a vállalkozási szférában idén lezajló bérfolyamatok igazolták az OÉT tárgyalásokon a partnerek részéről tapasztalt aggodalmakat. Egyrészt a reálgazdasági válság sokkal mélyebbnek bizonyult a tavaly év végén számítottnál. 2009-ben a GDP az akkor feltételezett 1%-kal szemben várhatóan 6-7%-kal csökken, a vállalkozási szférában a foglalkoztatás a feltételezett kisebb mérséklődéssel szemben előreláthatólag 3-4%-kal esik vissza. (Az első félévben a legalább 5 fős cégeknél az alkalmazottak száma 6%-kal kevesebb volt a 2008. I félévinél). Másrészt a válság közepette a munkavállalók védelmére irányuló szakszervezeti igény is jogosnak bizonyult.

A szeptember elejéig regisztrált, a keresetek, illetve az alapbérek növelésére irányuló vállalati megállapodások hatálya 213 ezer főre – az alkalmazotti létszám mintegy 10%-ára - terjed ki. E megállapodások tartalma szerint az átlagos keresetnövekedés 4,3%-os, az átlagos alapbérnövelés 3,9%-os volt 2009-ben. A megállapodásokkal érintett létszám 97%-ára az OÉT ajánlás keretein belüli, 3%-ára a fölötti keresetnövelésről jött létre egyezség. Az ajánlás alsó határát el nem érő bérmegállapodásról nem történt bejelentés.

A ténylegesen lezajlódó bérfolyamatokról a KSH-hoz beérkező jelentések a helyzet rendkívüliségét igazolják. Az első félév során a vállalkozási szféra átlagában ugyan 4,9%-os bruttó keresetnövekedést mutat a teljes munkaidősökre vonatkozó statisztika, az effektív béremelések átlagosan azonban bizonyosan nem érték el az OÉT ajánlás felső érékéhez közelítő mértéket, mivel a fizikai és a szellemi foglalkozásokra külön-külön jellemző bruttó átlagos keresetnövekedés lényeges kisebb, 1,7, illetve 3,4%-os volt az első félév folyamán. Az átlagos keresetnövekedés e feletti része főként az alacsony képesítésű és bérű munkavállalókat érintő elbocsátások miatti statisztikai-technikai hatás következménye. A munkaidő csökkentésével járó bércsökkenés hatása ebben a teljes munkaidős mutatóban közvetlenül nem jelentkezik, mert az érintett munkavállalók jellemzően részmunkaidős besorolásba kerültek. Ha azonban a munkaidő csökkentés az alacsonyabb keresettel rendelkező munkavállalókat az átlagosnál nagyobb arányban érintette, akkor ennek közvetett statisztikai-technikai hatásaként a teljes munkaidős keresetek növekedtek. A számok alapján - a munkavállalók szintjén, tehát az átlagolásból fakadó torzító hatások nélkül - az OÉT ajánlás alsó határát el nem érő effektív keresetnövekedés várható 2009-ben. A visszafogott bérnövelést jelzi, hogy több ágazatban (fémalapanyag és fémfeldolgozási termékek gyártása, gép, gépi berendezések gyártása, pénzügyi, biztosítási tevékenység) egyenesen a bruttó keresetek csökkenése figyelhető meg az első félévben. Az adott körülmények között viszonylag magas (5-7%-os), és mindkét (fizika-szellemi) állománycsoportban megfigyelhető keresetnövekedés a bányászatban, a fa-papíriparban, gyógyszeriparban, az egyéb feldolgozóiparban, az energiaszolgáltatás terén, a szállítás, raktározásban és az ingatlanügyletek ágazatban mutatkozik.

Ilyen körülmények között nagyon nehéz a vállalkozási szféra éves várható keresetnövekedésével kapcsolatban pontos megállapításokat tenni. Az ugyan valószínűsíthető, hogy a szféra átlagában a bruttó keresetnövekedés az OÉT 3-5%-os ajánlásán belül alakul, azonban ennek relevanciáját jelentősen csökkenti a foglalkoztatás szerkezetének átalakulása (az alacsony bérű létszám jelentős kiáramlása). A nettó kereseti pozíciót kisebb mértékben javítja az évközben módosított, kiszélesített alsó adósáv. Az infláció éves átlagban várhatóan a tavaly év végén számolt 4,5% körül alakul. Így a vállalkozási szféra átlagában előreláthatólag a reálkereset csak minimális csökkenése következhet be az év egészére számolva. 
2. Javaslat a keresetekkel kapcsolatos, az OÉT által ajánlott 2010. évi vállalati magatartásra
A vállalkozási szféra bérmeghatározásának szereplői számára a következő makrogazdasági peremfeltételeket indokolt meghatározónak tekinteni a 2010. évben:

· A GDP kisebb mértékű, 1%-hoz közeli csökkenése várható (kormányzati prognózis: 0,9%).
· A vállalkozási szféra foglalkoztatási képessége legelőbb 2010 év közben stabilizálódhat, és legfeljebb az év második felében javulhat kis mértékben (kormányzati prognózis: 1,8%-os foglalkoztatottság csökkenés a vállalkozási szférában éves átlagban).
· Az infláció éves átlagban 4% körül várható (a kormányzati prognózis: 4,1%-kal számol). Az év első felében nagyobb lesz a mérték, a második félévben viszont erőteljes dezinfláció valószínű.

· A személyi jövedelemadó-terhelés jelentős csökkenése miatt változatlan bruttó keresetek mellett a nettó keresetnövekedés a versenyszféra átlagában ellentételezi, sőt kissé meghaladja a várható inflációt. Az alacsony kereseti kategóriákban kisebb, az átlag körüli és a fölötti kereseti szinteken viszont erőteljes nettó keresetnövekedés következik be. A legmagasabb keresetek sávjában a nettó növekedés megint lassul, és a csúcsjövedelmeknél negatívba fordul át. 
· Változatlan bruttó kereset-kifizetések mellett a munkáltatói járulékok mérséklése és a tételes egészségügyi hozzájárulás eltörlése miatt az élőmunka költségek – a béren kívüli juttatások adóztatása mellett is – csökkennek. A 2009. évi induló állapothoz képest arányaiban nagyobb munkáltatói tehercsökkenés az alacsony bérű munkavállalóknál következik be a tételes egészségügyi hozzájárulás megszűnése miatt.  

Az ismertetett makrogazdasági feltételek alapul vételével a kormányzati oldal a következő tárgyalási javaslatot teszi:

a) A személyi jövedelemadó jelentős, ugyanakkor differenciáltan megvalósuló csökkenése miatt a Munka Törvénykönyve szerinti országos bértárgyalás kezdeményezési kötelezettségének eleget téve a kormányzati oldal a vállalkozási szférában nem általános bruttó keresetnövelésre tesz javaslatot, hanem csak az alacsony kereseti sávokban megvalósíthatóra.

b) Az alacsonyabb kereseti sávokban a vállalkozások lehetőleg a minimálbér megállapodás szerinti emelési mértékével növeljék a kereseteket. 

c) Az országos minimálbér és a garantált bérminimum (szakmunkás minimálbér) mértékére az OÉT munkavállalói oldala tesz javaslatot. A kormányzati oldal a megváltozott szabályozási környezet ellenére tartja magát az eddigi gyakorlathoz: az OÉT háromoldalú megállapodása esetén a megállapodás szerinti mértékre emeli a kormányrendeletben szereplő országos minimálbért és garantált bérminimumot. 
d) Az adóváltozásokra tekintettel a kormányzati oldal nem zárkózik el a béren kívüli juttatások fizetésével kapcsolatos munkáltatói gyakorlatot befolyásolni kívánó esetleges OÉT ajánlás megtételétől sem.

A kormányzati oldal a következő számításokat bocsátja a tárgyalófelek rendelkezésére:

Azonnal:

- változatlan bruttó keresetek mellett a nettó keresetek 2010. évi növekedését keresetkategóriánként bemutató táblázatot,

- a minimálbérről és a garantált bérminimumról folytatandó tárgyalásokat elősegítő számítást a nettó és a reálérték változásra vonatkozóan.
Továbbá két héten belül:

- a minimálbérről és a garantált bérminimumról folytatandó tárgyalásokat elősegítő számítást a vállalkozási szektorra vonatkozóan ágazati, területi és a cégméret szerinti metszetekben.

A Kormány a fentiek alapján kezdeményezi a 2010. évi országos bértárgyalások azonnali megkezdését. 
Budapest, 2009. szeptember 8.
